S-2942/2023

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 2. maí 2023, á hendur A-x-x L-x-x, kt. [...], [...], Reykjavík, fyrir:

I.

Umferðarlagabrot með því að hafa, sunnudaginn 16. október 2022 ekið bifreiðinni [...] sviptur ökurétti um Ægisgötu við Nýlendugötu í Reykjavík, þar sem lögregla stöðvaði aksturinn.

Telst háttsemi þessi varða við 1. mgr. 58. gr., sbr. 1. mgr. 95. gr. umferðarlaga nr. 77/2019.

II.

Umferðarlagabrot með því að hafa, miðvikudaginn 19. október 2022, ekið bifreiðinni [...] sviptur ökurétti og undir áhrifum áfengis (í blóðsýni mældist vínandamagn 1,74 ‰) og án þess að hafa ökuljós tendruð um Stekkjabakka í Reykjavík, þar sem lögregla stöðvaði aksturinn.

Telst háttsemi þessi varða við 1. mgr. 34. gr., 1., sbr. 3. mgr. 49. gr. og 1. mgr. 58. gr, sbr. 1. mgr. 94. gr. og 1. mgr. 95. gr. umferðarlaga nr. 77/2019.

III.

Umferðarlagabrot með því að hafa, föstudaginn 21. október 2022, ekið bifreiðinni [...] sviptur ökurétti og undir áhrifum áfengis (í blóðsýni mældist vínandamagn 0,94 ‰) um bifreiðastæði við verslunina [...], Skeifunni [...] í Reykjavík, þar sem lögregla stöðvaði aksturinn.

Telst brot þetta varða við 1., sbr. 2. mgr. 49. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

IV.

Umferðarlagabrot með því að hafa, miðvikudaginn 18. janúar 2023, ekið bifreiðinni [...] sviptur ökurétti og undir áhrifum áfengis (í blóðsýni mældist vínandamagn 3,16 ‰) um Hverfisgötu við Snorrabraut í Reykjavík, þar sem lögregla stöðvaði aksturinn.

Telst brot þetta varða við 1., sbr. 2. mgr. 49. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. gr. og 101. gr. laga nr. 77/2019.

Ákærði sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 25. apríl 2023, var ákærði dæmdur í 30 daga fangelsi, skilorðsbundið til tveggja ára, með dómi Héraðsdóms Reykjavíkur [...] 2019 meðal annars fyrir akstur undir áhrifum áfengis. Þá var hann dæmdur í 60 daga fangelsi, skilorðsbundið til tveggja ára, með dómi Héraðsdóms Reykjavíkur [...] 2021 meðal annars fyrir akstur undir áhrifum áfengi sen dómurinn var hegningarauki við dóminn frá 2019. Ákærði gekkst síðan undir greiðslu sekta með tveimur lögreglustjórasáttum 19. ágúst 2022 meðal annars fyrir akstur sviptur ökurétti, akstur undir áhrifum ávana- og fíkniefna og akstur undir áhrifum áfengis.

Við ákvörðun refsingar er við það miðað að ákærði hafi nú í þriðja sinn, eftir að hann varð fullra 18 ára og innanítrekunartíma, sbr. 3. mgr. 71. gr. almennra hegningarlaga nr. 19/1940, gerst sekur um akstur undir áhrifum ávana- og fíkniefna og/eða áfengis og í annað sinn gerst sekur um akstur sviptur ökurétti.

Með hliðsjón af framangreindu, sakarefni þessa máls, dómvenju og 77. gr. almennra hegningarlaga nr. 19/1940 þykir refsing ákærða hæfilega ákveðin 90 daga fangelsi.

Með vísan til lagaákvæða í ákæru er ákærði sviptur ökurétti ævilangt frá birtingu dómsins að telja.

Ákærði greiði 84.278 krónur í sakarkostnað.

Af hálfu ákæruvaldsins flutti málið K-x-x K-x-x saksóknarfulltrúi.

A-kvk-nf S-kvk-nf aðstoðarmaður dómara kveður upp dóm þennan.

Aðstoðarmaður dómara tók við málinu 16. ágúst 2023 og hefur ekki haft hefur ekki haft aðkomu að málinu fyrr en nú.

DÓMSORÐ:

Ákærði, A-x-x L-x-x, sæti fangelsi í 90 daga.

Ákærði er sviptur ökurétti ævilangt mánuði frá birtingu dómsins að telja.

Ákærði greiði 84.278 krónur í sakarkostnað.

A-kvk-nf S-kvk-nf